Súd vo Varšave rozhodol o zatknutí troch ruských dispečerov, ktorí riadili prevádzku na letisku v západoruskom Smolensku 10. apríla 2010, keď sa tam pri pokuse o pristátie zrútil stroj s vtedajším poľským prezidentom Lechom Kaczyńským na palube. Znamená to, že prokuratúra bude môcť na trojicu dispečerov vydať medzinárodný zatykač.
Čo to znamená
Poľsko vedie vyšetrovanie týkajúce sa dispečerov zo smolenského letiska od roku 2015.
Podľa prokuratúry veľmi dobre vedeli, aké riziká prináša to, že pilotom poľského lietadla povolili pokúsiť sa pristáť v nepriaznivom počasí na zle vybavenom letisku.
Pravicový portál wPolityce.pl upozorňuje, že nové rozhodnutie poľského súdu neznamená, že dispečeri budú zatknutí. Rusko totiž ignoruje všetky poľské žiadosti o spoluprácu pri vyšetrovaní.
No keď na nich poľské úrady vydajú medzinárodný zatykač, bude im pri cestách do zahraničia hroziť, že skončia v zadržiavacej cele.
Kontext havárie
Delegácia zložená z vysokopostavených predstaviteľov poľskej politiky a armády letela v apríli 2010 do Smolenska, aby si v neďalekej obci Katyň uctila pamiatku tisícov poľských dôstojníkov, zavraždených v roku 1940 sovietskou tajnou políciou.
Lietadlo havarovalo v hustej hmle pri pristávaní na smolenskom letisku. Okrem prezidenta Kaczyńského zomrelo ďalších 95 členov delegácie a posádky lietadla.
Následné vyšetrovanie odhalilo chyby posádky a podľa poľského názoru aj dispečerov ruského letiska.
Dve oficiálne vyšetrovania katastrofy dospeli k záveru, že išlo o nehodu, ale Jaroslaw Kaczyński, dvojča zosnulého prezidenta a šéf vládnej strany Právo a spravodlivosť, a jeho stúpenci dodnes tvrdia, že prezident bol zavraždený. (wpolityce, čtk)